SISB เด้ง 4% คลายกังวลศาลฯไม่รับฟ้องปมนำหุ้นเข้าตลาดฯ ฟากโบรกฯเชียร์ “ซื้อ” เป้า 8.84 บ.
SISB เด้ง 4% คลายกังวลศาลฯไม่รับฟ้องปมนำหุ้นเข้าตลาดฯ ฟากโบรกฯเชียร์ “ซื้อ” เป้า 8.84 บ. ล่าสุด ณ เวลา 10.08 น. อยู่ที่ระดับ 4.32 บาท บวก 0.16 บาท หรือ 3.85% สูงสุดที่ระดับ 4.34 บาท ต่ำสุดที่ระดับ 4.20 บาท มูลค่าการซื้อขาย 4.71 ล้านบาท
21 ธ.ค. 2561

ผู้สื่อข่าวรายงานว่า ราคาหุ้น บริษัท เอสไอเอสบี จำกัด (มหาชน) หรือ SISB ณ เวลา 10.08 น. อยู่ที่ระดับ 4.32 บาท บวก 0.16 บาท หรือ 3.85% สูงสุดที่ระดับ 4.34 บาท ต่ำสุดที่ระดับ 4.20 บาท มูลค่าการซื้อขาย 4.71 ล้านบาท

ทั้งนี้ราคาหุ้น SISB ปรับตัวขึ้นแรงวันนี้หลังมีการรายงานว่า ศาลปกครองจำหน่ายคดีฟ้องเข้าตลาดหลักทรัพย์ฯ โดยจำหน่ายเป็นคดีแดงตั้งแต่ 18 ธ.ค. ที่ผ่านมา แต่เปิดโอกาสให้อุทธรณ์ 30 วัน
ล่าสุดวันนี้ (21 ธ.ค.61) นายกัณฑรา ลดาวัลย์ ณ อยุธยา กรรมการบริหาร บล.ฟินันเซีย ไซรัส จำกัด (มหาชน) เปิดเผยผ่านรายการ “ข่าวหุ้นเจาะตลาด” ทางสถานีข่าวหุ้นทีวีออนไลน์ และทางคลื่นวิทยุ 102 MHz ว่า เมื่อวันที่ 18 ธันวาคมที่ผ่านมา ศาลปกครองกลางมีคำสั่งไม่รับคำฟ้องรอบใหม่ และจำหน่ายคดีดังกล่าวออกจากสารบบเป็นที่เรียบร้อยแล้ว จึงถือเป็นการคลายความกังวล พร้อมกำหนดคำแนะนำซื้อ “SISB” เนื่องจากเป็นหุ้นที่มีปัจจัยพื้นฐานแข็งแกร่ง และแนวโน้มผลประกอบเติบโตอย่างต่อเนื่อง
ขณะเดียวกัน บล.ฟินันเซีย ไซรัส ระบุในบทวิเคราะห์ว่า การจำหน่ายคดีฟ้องดังกล่าว (อาจจะเป็นการที่ศาลไม่รับพิจารณาหรือผู้ฟ้องไม่ส่งคำฟ้องเพิ่มเติม ฯลฯ) ซึ่งคาดว่าจะช่วยปลดล็อคความกังวลทางด้านกฏหมายให้กับ SISB ได้ และตลาดน่าจะให้ความสนใจต่อปัจจัยพื้นฐานมากขึ้น พร้อมกันนี้ยังคงเชื่อมั่นถึงความแข็งแกร่งของกระแสเงินสด รายได้ที่มั่นคง และการบริหารต้นทุนที่มีประสิทธิภาพจะส่งผลให้อัตรากำไรสุทธิเติบโตปีละ 50% ในปี 3 ปีข้างหน้า คงคำแนะนำซื้อ และคงราคาเหมาะสมปี 2562 ที่ระดับ 8.84 บาท